入山
作者：劉敞
朝代：宋

paragraphs: 連山何叢叢，相背復相向。
盤溪殆千曲，險石彌萬狀。
或疑天地翻，斗起渤碣浪。
蹙沓更騰凌，變化倐奇壯。
舟車未爲用，夷夏永觖望。
鑿空伊誰氏，重譯肇霸王。
茫茫千萬歲，冉冉道交喪。
薄伐策已卑，割據事逾妄。
衣冠慘分裂，玉帛敝辭讓。
至仁有柔服，遠馭恥懲創。
非無一丸泥，不乏萬人將。
齊讎紓九世，魯錦輕百兩。
羊腸勞躋攀，魚齒困沿並。
彼岐亦云岨，易簡德固曠。
大哉天作詩，因見聖者量。